Arukäpa lehed 10-20 cm kõrguse varre alumises osas on 4-7 (isegi 8,7) cm pikad, peale pikiroodude on neil selgelt märgatavad ka rist-rood. Ülemised lehed ümbritsevad tupjalt vart. Tähk paarikümne sentimeetri kõrguse taime tipul on hõredavõitu ja väheste õitega. Suhteliselt suured õied on violetsed, eriti intensiivse värvusega on umbes 1 cm pikkuse huule külgmised hõlmad. Keskmine huuleosa on heledam,  tumedate täppidega. Arukäpa huul on ebaselgelt kolmehõlmaline, keskmine hõlm on tavaliselt veidi pügaldunud. Mõnikord on väljalõige keskmise hõlma tipul siiski nii suur, et huul näib kahehõlmalisena. Teised umbes 2/3 huule pikkused õiekattelehed on ülal kompaktselt kokkuhoiduvad, 3-4 mm laiused külgmised-välimised õiekattelehed võivad olla ka veidi eemal. Välimistel õiekattelehtedel leidub ka rohelist värvust ja pikisoonestus on väga kontrastne. Sisemised ülemised õiekattelehed on külgmistest kitsamad. Kõigi  ülalasuvate õiekattelehtede tipud on allapoole või õie keskkoha suunas. Tipust tavaliselt veidi jämedam, sigimiku pikkune kannus hoidub tipuga ülespidi. Kandelehed on violetjad,peaaegu sigimiku pikkused.